ओलंपिक खेलों का इतिहास
ओलंपिक के प्रमुख खिलाड़ी और उनके रिकॉर्ड
ओलंपिक 100 मीटर विजेताओं की लिस्ट: चैंपियन एथलीटों के बारे में जानें
ओलंपिक में जमैका की मर्लिन ओट्टे महिलाओं की 100 मीटर रेस में एक भी स्वर्ण के बिना तीन पदक जीतने वाली एकमात्र खिलाड़ी हैं, जिन्होंने एक रजत और दो कांस्य पदक जीते हैं। महिलाओं की 100 मीटर रेस में संयुक्त राज्य ...
उसैन बोल्ट
जमैका के <anchor>उसैन बोल्ट</anchor> ने पुरुषों की 100 मीटर रेस में ओलंपिक के साथ-साथ विश्व रिकॉर्ड भी बनाया है और तीन स्वर्ण पदक के साथ इस इवेंट में अब तक के सबसे सफल धावक हैं। ओलंपिक में 100 मीटर में दो पदक जीतने वाले यूएसए के कार्ल लुईस कई स्वर्ण पदक जीतने वाले एकमात्र एथलीट हैं।
उसैन बोल्ट के रिकॉर्ड: स्प्रिंट किंग की बड़ी उपलब्धियों पर एक नज़र
हिन्दी

# उसैन बोल्ट के रिकॉर्ड: जानें इस स्प्रिंट किंग की बड़ी उपलब्धियां

उसैन बोल्ट के 100 मीटर, 200 मीटर, 4x100 मीटर स्प्रिंट रिकॉर्ड के लिए एक गाइड, जिसमें विश्व रिकॉर्ड, ओलंपिक और विश्व चैंपियनशिप में सर्वश्रेष्ठ प्रदर्शन शामिल हैं।

7 मिनटद्वारारितेश जायसवाल

Usain Bolt holds the world records in 100m, 200m and 4x100m sprints.

(Getty Images)

स्प्रिंटिंग की दुनिया में उसैन बोल्ट का कोई मुक़ाबला नहीं रहा है।

आप चाहे किसी भी रिकॉर्ड बुक को पलट कर देखें, फिर चाहे वो वर्ल्ड रिकॉर्ड हो या प्रीमियर एथलेटिक्स मीट में सर्वश्रेष्ठ प्रदर्शन या ओलंपिक खेल या विश्व चैंपियनशिप हो, आप जमैका के इस धावक को स्प्रिंट के हर स्तर पर एकतरफ़ा रूप से हावी पाएंगे।

यहां पर हम आपके लिए विश्व मंच पर बनाए गए उसैन बोल्ड के रिकॉर्ड लेकर आए हैं, जो बेहद शानदार रहे हैं।

### उसैन बोल्ट के विश्व रिकॉर्ड

वर्तमान में उसैन बोल्ट के नाम पुरुषों के 100 मीटर और 200 मीटर दौड़ में विश्व रिकॉर्ड दर्ज है। इसके अलावा वह 4x100 मीटर का विश्व रिकॉर्ड बनाने वाली जमैका की टीम का भी हिस्सा थे, जिसमें नेस्टा कार्टर, माइकल फ्रेटर और योहान ब्लेक शामिल थे।

### उसैन बोल्ट का 100 मीटर रिकॉर्ड

उसैन बोल्ट ने मौजूदा 100 मीटर विश्व रिकॉर्ड साल 2009 के IAAF विश्व चैंपियनशिप में बनाया था। इस उपलब्धि को हासिल करने के लिए उन्होंने महज़ 9.58 सेकेंड का समय लिया था।

रिकॉर्ड बनाने वाले इस इवेंट में उसैन बोल्ट की औसत गति 37.58 किलोमीटर प्रति घंटा थी, जबकि यह 60 से 80 मीटर के बीच में 44.72 किलोमीटर प्रति घंटा की शीर्ष गति तक पहुंच गई थी।

(Getty Images)

हालांकि, यह रिकॉर्ड पहले भी उसैन बोल्ट के नाम ही दर्ज था और उन्होंने सिर्फ अपने रिकॉर्ड को अधिक बेहतर बनाया था।

जमैका के इस धावक ने पहली बार साल 2008 में न्यूयॉर्क के इकाना स्टेडियम में रीबॉक ग्रां प्री में 100 मीटर वर्ल्ड रिकॉर्ड बनाया था। उन्होंने एक साल पहले इटली के रीती में IAAF ग्रां प्री में बनाए गए जमैका के ही धावक आसफा पॉवेल के 9.74 सेकेंड के रिकॉर्ड को तोड़कर 9.72 सेकेंड का नया रिकॉर्ड बनाया था।

न्यूयॉर्क में बोल्ट ने उस समय के विश्व चैंपियन और अमेरिकी धावक टायसन गे को एक सेकेंड से अधिक समय के अंतर से हराकर स्वर्ण पदक हासिल किया था।

कुछ ही महीने बाद, अगस्त 2008 में उसैन बोल्ट ने बीजिंग ओलंपिक खेल की 100 मीटर स्पर्धा में स्वर्ण पदक जीता था। यहां उन्होंने अपने ही रिकॉर्ड को बेहतर करते हुए दौड़ को 9.69 सेकेंड में ख़त्म किया था। 2009 विश्व चैंपियनशिप में बोल्ट प्रतियोगिता से इतर अपना नया रिकॉर्ड बनाने का काम कर रहे थे।

साल 2017 में उसैन बोल्ट ने संन्यास ले लिया। बोल्ट का 2008 के ओलंपिक खेल में 9.69 सेकेंड में 100 मीटर की दौड़ को ख़त्म करना उनका तीसरा सर्वश्रेष्ठ प्रदर्शन था।

हालांकि, साल 2009 में टायसन गे और साल 2012 में योहान ब्लेक ने बीजिंग में 9.69 सेकेंड के बनाए गए बोल्ट के रिकॉर्ड की बराबरी कर ली। 2009 विश्व चैंपियनशिप में बोल्ट के 9.58 सेकेंड और साल 2012 के लंदन ओलंपिक खेल में 9.63 सेकेंड के ओलंपिक 100 मीटर रिकॉर्ड की बराबरी अभी भी कोई धावक किसी भी प्रतियोगिता में नहीं कर पाया है।

### उसैन बोल्ट का 200 मीटर रिकॉर्ड

भले ही 100 मीटर में उनकी उपलब्धियों ने बोल्ट को सुपरस्टार बना दिया था। लेकिन जमैका के इस धावक का मुख्य इवेंट 200 मीटर था। बोल्ट इसमें भी सभी पर हावी रहे।

100 मीटर की तरह ही बोल्ट ने 200 मीटर में भी वर्ल्ड रिकॉर्ड बनाए। इसके लिए उन्होंने सबसे पहले बर्लिन में 2009 विश्व चैंपियनशिप को चुना और जमैका के दिग्गज धावक ने 19.19 सेकेंड में दौड़ को ख़त्म करते हुए स्वर्ण पदक जीता। इसके बाद 2008 के बीजिंग ओलंपिक में 19.30 सेकेंड में 200 मीटर की दौड़ को ख़त्म करते हुए उसैन बोल्ट ने अपने पिछले रिकॉर्ड को बेहतर किया।

हालांकि, पहली बार इस रिकॉर्ड को हासिल करना काफी मुश्किल रहा था।

1996 के अटलांटा ओलंपिक में यूनाइटेड स्टेट के दिग्गज धावक माइकल जॉनसन के लंबे समय से बरकरार 19.32 सेकेंड के रिकॉर्ड का पीछा करते हुए बोल्ट को बीजिंग में अपने पिछले 200 मीटर के सर्वश्रेष्ठ 19.67 सेकेंड के समय से बेहतर प्रदर्शन की जरूरत थी।

जमैका के इस धावक ने ठीक ऐसा ही किया। उन्होंने जॉनसन से 0.02 सेकेंड कम समय लेते हुए स्वर्ण पदक जीता और 200 मीटर दौड़ में नए वर्ल्ड रिकॉर्ड के अलावा ओलंपिक रिकॉर्ड भी बना दिया। इसके बाद उन्होंने बर्लिन में अपने ही विश्व रिकॉर्ड को तोड़ा। लेकिन, उनका ओलंपिक रिकॉर्ड अभी भी कायम है।

वास्तव में, बोल्ट का 19.19 सेकेंड और 19.30 सेकेंड दोनों ही समय शीर्ष तीन सर्वश्रेष्ठ 200 मीटर समय सीमा में दर्ज हैं। केवल ब्रुसेल्स में 2011 डायमंड लीग में उनके हमवतन साथी ब्लेक का 19.26 सेकेंड का सर्वश्रेष्ठ प्रदर्शन बोल्ट के पहले और दूसरे सर्वश्रेष्ठ प्रदर्शनों के बीच आता है।

### उसैन बोल्ट का 4x100 मीटर रिकॉर्ड

बीते दो दशकों में जमैका की टीमों का 4x100 मीटर रिले पर पूरी तरह से वर्चस्व रहा है और उसैन बोल्ट ने अपनी जबरदस्त सफलता के दौरान शानदार प्रदर्शन किया है।

पुरुषों के रिले में 4x100 मीटर का मौजूदा रिकॉर्ड 2012 के लंदन ओलंपिक में जमैका की टीम द्वारा ही बनाया गया था, जिसमें उसैन बोल्ट, योहान ब्लेक, नेस्टा कार्टर और माइकल फ्रेटर ने हिस्सा लिया था। यह अभी भी विश्व और ओलंपिक दोनों रिकॉर्ड के तौर पर कायम है।

उन्होंने 2012 ओलंपिक के फाइनल में 36.84 सेकेंड में दौड़ को ख़त्म करते हुए, 37.04 सेकेंड के उसी टीम के द्वारा 2011 विश्व चैंपियनशिप में बनाए गए रिकॉर्ड को तोड़ते हुए जीत दर्ज की। ये दोनों ही समय 4x100 मीटर दौड़ के इतिहास में सबसे ऊपर हैं।

दिलचस्प बात यह है कि बोल्ट तीसरे सर्वश्रेष्ठ 4x100 मीटर के फाइनल में भी शामिल रहे। 2009 की विश्व चैंपियनशिप में बोल्ट, फ्रेटर, पावेल और स्टीव मुलिंग की टीम ने 37.31 सेकेंड में इस दौड़ को समाप्त किया।

इसके अलावा बोल्ट 150 मीटर की सीधी दौड़ में भी सबसे तेज़ रहे, उन्होंने इंग्लैंड के मैनचेस्टर में 2009 के BUPA ग्रेट सिटी गेम्स में 14.35 सेकेंड में अपनी दौड़ को पूरा किया था।

### ओलंपिक खेल और विश्व चैंपियनशिप में उसैन बोल्ट का रिकॉर्ड

किसी भी ट्रैक एंड फील्ड स्टार के लिए ओलंपिक और विश्व चैंपियनशिप बहुत मायने रखता है और इतिहास में कोई भी इन प्रतियोगिताओं में बोल्ट की तरह हावी नहीं हो सका। बोल्ट ने ओलंपिक खेल और विश्व चैंपियनशिप दोनों में 100 मीटर, 200 मीटर और 4x100 मीटर रिकॉर्ड बनाए।

### ओलंपिक खेल में उसैन बोल्ट

2004 के एथेंस ओलंपिक में निराशाजनक प्रदर्शन के बाद बोल्ट ने लगातार तीन ओलंपिक - 2008 बीजिंग, 2012 लंदन और 2016 रियो में 100 मीटर और 200 मीटर में स्वर्ण पदक जीता, जो इतिहास में अन्य कोई धावक नहीं कर सका है।

माइकल जॉनसन ने एक बार बोल्ट के बारे मे कहा था, “आप जब अतीत के महान धावकों के बारे में सोचते हैं, जिन्होंने कुछ ख़ास किया तो आपके ज़ेहन में जेसी ओवेन्स, कार्ल लुईस और मेरा नाम आता होगा। लेकिन मेरी राय में, हममें से किसी ने भी बोल्ट के जैसी निरंतरता के साथ इतने लंबे समय तक अच्छा प्रदर्शन नहीं किया है। इसलिए इस मुद्दे को ध्यान में रखते हुए उन्हें सबसे महान माना जाना चाहिए।”

उनकी तुलना में सबसे करीब शायद दिग्गज कार्ल लुईस होंगे, जिन्होंने लगातार 1984 और 1988 के संस्करण में 100 मीटर का स्वर्ण पदक जीता और उसके बाद 200 मीटर स्पर्धा में स्वर्ण और रजत पदक जीता था।

बीजिंग 2008 में 100 मीटर और 200 मीटर का विश्व रिकॉर्ड कायम अपने नाम करते हुए बोल्ट 1976 में जमैका के डॉन क्वारी के बाद दोनों विश्व रिकॉर्ड एक साथ अपने नाम रखने वाले पहले धावक बन गए।

बोल्ट ने तीनों संस्करणों में 4x100 मीटर का स्वर्ण पदक भी जीता। लेकिन, दुर्भाग्य से 2008 में बीजिंग ओलंपिक का पदक गंवा दिया, क्योंकि साल 2017 में टीम के साथी नेस्टा कार्टर के ड्रग टेस्ट में असफल होने के बाद यह पदक उनकी टीम से वापस ले लिया गया।

### वर्ल्ड चैंपियनशिप में उसैन बोल्ट

साल 2009 से साल 2015 तक बोल्ट ने हर दो साल में होने वाली वर्ल्ड चैंपियनशिप में लगातार 100 मीटर, 200 मीटर और 4x100 मीटर स्पर्धा में स्वर्ण पदक अपने नाम किया। लेकिन, दक्षिण कोरिया में आयोजित 2011 संस्करण में 100 मीटर की दूरी में वह पदक जीतने से चूक गए, क्योंकि ग़लत तरीक़े से शुरुआत करने की वजह से उन्हें अयोग्य घोषित कर दिया गया था।

11 स्वर्ण पदकों के साथ उसैन बोल्ट विश्व चैंपियनशिप में सबसे अधिक पदक जीतने वाले पुरुष एथलीट हैं। कुल मिलाकर देखा जाए तो सिर्फ अमेरिकी महिला ट्रैक एंड फील्ड स्टार एलिसन फेलिक्स के पास प्रतियोगिताओं में सबसे अधिक 13 स्वर्ण पदक हैं।

भले ही दिग्गज उसैन बोल्ट ने दौड़ के मैदान से दूरी बना ली है, लेकिन उनके रिकॉर्ड आने वाले कई वर्षों तक दुनियाभर के ट्रैक पर राज करेंगे।

## उसैन बोल्ट के रिकॉर्ड

## संबंधित कंटेंट

##### से अधिक